อำเภอแม่ระมาด

**แม่ระมาด** เป็นอำเภอหนึ่งของจังหวัดตาก ตั้งอยู่ทางทิศตะวันตกของเทือกเขาถนนธงชัย มีแม่นํ้าเมย มีลักษณะภูมิประเทศส่วนใหญ่เป็นภูเขา 

## ประวัติ
สันนิษฐานว่าเดิมเป็นหมู่บ้านที่อยู่อาศัยของชาวกะเหรี่ยงมานานกว่า 100 ปี เมื่อรัชสมัยสมเด็จพระนารายณ์มหาราชยกทัพกลับกรุงศรีอยุธยาหลังตีเมืองเชียงใหม่ โดยใช้เส้นทางตามลุ่มแม่น้ำปิง ระหว่างทางได้ผ่านเมืองอินทรคีรี ซึ่งคาดว่าเป็นเมืองของชาวกะเหรี่ยง และสมเด็จพระเจ้าบรมวงศ์เธอ กรมพระยาดำรงราชานุภาพ ทรงสันนิษฐานว่า เมืองดังกล่าวคืออำเภอแม่ระมาดในปัจจุบัน ต่อมามีชาวไทยจากทางภาคเหนือ ได้แก่ จังหวัดลำปาง จังหวัดลำพูน จังหวัดแพร่ จังหวัดน่าน ได้พากันอพยพลงมาหาที่ทำกิน และเห็นว่าเป็นแหล่งอุดมสมบูรณ์ จึงได้ตั้งหลักฐานอยู่อาศัยและมีคนอพยพมาอยู่เรื่อย ๆ จนเป็นหมู่บ้านใหญ่ จึงได้ตั้งเป็นตำบลขึ้นกับอำเภอแม่สอด เมื่อหมู่บ้านขยายใหญ่ขึ้นอีก พระอินทรคีรี นายอำเภอแม่สอด ในสมัยนั้น จึงได้ยกฐานะขึ้นเป็นกิ่งอำเภอแม่ระมาด และได้สร้างที่ว่าการกิ่งอำเภอขึ้นที่หมู่ที่ 5 ตำบลแม่ระมาด และแต่งตั้งให้ขุนโสภิตบรรณลักษณ์เป็นปลัดกิ่งอำเภอคนแรก และที่ว่าการอำเภอยังตั้งอยู่ ณ ที่เดิมจนทุกวันนี้  

ต่อมาในปี พ.ศ. 2491 ทางราชการได้โอนกิ่งอำเภอท่าสองยางซึ่งขึ้นอยู่กับอำเภอแม่สะเรียง จังหวัดแม่ฮ่องสอน มาขึ้นกับอำเภอแม่สอด จังหวัดตาก และเมื่ออำเภอแม่ระมาดได้ยกฐานะขึ้นเป็นอำเภอ เมื่อวันที่ 21 ธันวาคม 2493 ต่อมาเมื่อ 16 มกราคม 2494 กิ่งอำเภอท่าสองยางจึงได้โอนจากอำเภอแม่สอด มาขึ้นกับอำเภอแม่ระมาดด้วย และได้แยกไปเมื่อได้ยกฐานะเป็นอำเภอเมื่อปี 2501

* วันที่ 29 เมษายน 2460 เปลี่ยนแปลงชื่อกิ่งอำเภอแม่สอด อำเภอแม่สอด เป็น **กิ่งอำเภอแม่ระมาด**
* วันที่ 10 กันยายน 2489 ตั้งตำบลแม่จะเรา แยกออกจากตำบลแม่ระมาด
* วันที่ 28 ธันวาคม 2493 ยกฐานะจากกิ่งอำเภอแม่ระมาด อำเภอแม่สอด เป็น **อำเภอแม่ระมาด** 
* วันที่ 16 มกราคม 2494 โอนพื้นที่กิ่งอำเภอท่าสองยาง อำเภอแม่สอด มาขึ้นการปกครองกับอำเภอแม่ระมาด
* วันที่ 7 มกราคม 2500 จัดตั้งสุขาภิบาลแม่ต้าน ในท้องที่หมู่ 1 บ้านแม่ต้าน และหมู่ 23 บ้านลำร้อง ตำบลแม่ต้าน จัดตั้งสุขาภิบาลแม่ระมาด ในท้องที่บางส่วนของตำบลแม่ระมาด
* วันที่ 22 กรกฎาคม 2501 ยกฐานะจากกิ่งอำเภอท่าสองยาง อำเภอแม่ระมาด เป็น **อำเภอท่าสองยาง**
* วันที่ 7 กรกฎาคม 2531 จัดตั้งสุขาภิบาลแม่จะเรา ในท้องที่หมู่ 1,2,3 และ 12 ตำบลแม่จะเรา
* วันที่ 9 พฤศจิกายน 2538 ตั้งตำบลพระธาตุ แยกออกจากตำบลแม่จะเรา
* วันที่ 25 พฤษภาคม 2542 ยกฐานะจากสุขาภิบาลแม่ระมาด และสุขาภิบาลแม่จะเรา เป็นเทศบาลตำบลแม่ระมาด และเทศบาลตำบลแม่จะเรา ตามลำดับ ด้วยผลของกฎหมาย
* วันที่ 7 กันยายน 2554 เปลี่ยนแปลงชื่อองค์การบริหารส่วนตำบลแม่จะเรา เป็นองค์การบริหารส่วนตำบลทุ่งหลวง และจัดตั้งองค์การบริหารส่วนตำบลทุ่งหลวง ขึ้นเป็น เทศบาลตำบลทุ่งหลวง

## ที่ตั้งและอาณาเขต
อำเภอแม่ระมาดมีอาณาเขตติดต่อกับเขตการปกครองข้างเคียง ดังต่อไปนี้
* **ทิศเหนือ** ติดต่อกับอำเภอท่าสองยาง อำเภออมก๋อย (จังหวัดเชียงใหม่) และอำเภอสามเงา
* **ทิศตะวันออก** ติดต่อกับอำเภอบ้านตาก
* **ทิศใต้** ติดต่อกับอำเภอเมืองตากและอำเภอแม่สอด 
* **ทิศตะวันตก** ติดต่อกับรัฐกะเหรี่ยง (ประเทศพม่า)

## การแบ่งเขตการปกครอง
### การปกครองส่วนภูมิภาค
อำเภอแม่ระมาดแบ่งพื้นที่การปกครองออกเป็น 6 ตำบล 58 หมู่บ้าน ได้แก่

### การปกครองส่วนท้องถิ่น
ท้องที่อำเภอแม่ระมาดประกอบด้วยองค์กรปกครองส่วนท้องถิ่น 8 แห่ง ได้แก่    
* **[[เทศบาลตำบลแม่ระมาด]]** ครอบคลุมพื้นที่บางส่วนของตำบลแม่ระมาด
* **[[เทศบาลตำบลแม่จะเรา]]** ครอบคลุมพื้นที่บางส่วนของตำบลแม่จะเรา
* **เทศบาลตำบลทุ่งหลวง** ครอบคลุมพื้นที่ตำบลแม่จะเรา (นอกเขตเทศบาลตำบลแม่จะเรา)
* **องค์การบริหารส่วนตำบลแม่ระมาด** ครอบคลุมพื้นที่ตำบลแม่ระมาด (นอกเขตเทศบาลตำบลแม่ระมาด)
* **องค์การบริหารส่วนตำบลขะเนจื้อ** ครอบคลุมพื้นที่ตำบลขะเนจื้อทั้งตำบล
* **องค์การบริหารส่วนตำบลแม่ตื่น** ครอบคลุมพื้นที่ตำบลแม่ตื่นทั้งตำบล
* **องค์การบริหารส่วนตำบลสามหมื่น** ครอบคลุมพื้นที่ตำบลสามหมื่นทั้งตำบล

* **องค์การบริหารส่วนตำบลพระธาตุ** ครอบคลุมพื้นที่ตำบลพระธาตุทั้งตำบล

## เส้นทางคมนาคม
ในอำเภอแม่ระมาด มีเส้นทางคมนาคมทางรถยนต์ได้แก่  ทางหลวงแผ่นดินหมายเลข 105 สาย แม่สอด-แม่สะเรียง จะมีช่องทางสัญจร 4 เลน จากแม่สอด ถึงแยกแม่ระมาด จะเป็น 2เลน จนถึงแม่สะเรียง , ทางหลวงแผ่นดินหมายเลข 1175  สายแม่ระมาด-บ้านตาก มีช่องทางสัญจร 2 เลน  ,ทางหลวงแผ่นดินหมายเลข 1215  สาย แยกห้วยบง-บ้านวังผา

## สถานที่ท่องเที่ยว
อำเภอแม่ระมาด มีลักษณะภูมิประเทศส่วนใหญ่เป็นภูเขา ซึ่งมีสถานที่ท่องเที่ยวมากมายเช่น อุทยานแห่งชาติขุนพะวอ ศูนย์พัฒนาโครงการหลวงเลอตอ และสถานที่สำคัญด้านศาสนา เช่น วัดดอนแก้ว  วัดพระธาตุดอยทีมู

## สถานที่ราชการ

* ที่ว่าการอำเภอแม่ระมาด 
* สถานีตำรวจภูธรแม่ระมาด
* โรงพยาบาลแม่ระมาด
* สำนักงานที่ดิน สาขาแม่สอด ส่วนแยกแม่ระมาด
* กองร้อยตำรวจตระเวนชายแดนที่ 345
* สำนักงานสาธารณสุขอำเภอแม่ระมาด
* หมวดทางหลวงแม่ระมาด 

## สถานศึกษา
อำเภอแม่ระมาด มี 34 โรงเรียน โดยแบ่งเป็นโรงเรียนสังกัดสำนักงานเขตพื้นที่การศึกษาประถมศึกษาตากเขต 2 จำนวน 22 โรงเรียน สังกัดองค์การบริหารส่วนตำบลพระธาตุ 3 โรงเรียน สังกัดสำนักงานเขตพื้นที่การศึกษามัธยมศึกษาเขต 38 จำนวน 2 โรงเรียน สังกัดองค์การบริหารส่วนตำบลขะเนจื้อ 2 โรงเรียน สังกัดสำนักงานคณะกรรมการการศึกษาเอกชน 2 โรงเรียน สังกัดเทศบาลตำบลทุ่งหลวง 1 โรงเรียน สังกัดเทศบาลตำบลแม่จะเรา 1 โรงเรียน และสังกัดองค์การบริหารส่วนตำบลสามหมื่น 1 โรงเรียน

## อ้างอิง


แม่ระมาด
หมวดหมู่:เขตแดนไทย–พม่า